Kočiš, Eduard, poslanec NR SR (2023-02-07):
Beriem na vedomie, pán predseda. Kolegyne, kolegovia, rozprávať o tomto pozmeňujúcom návrhu zákona, ktorý predniesla predkladateľka, ako o nejakej ďalšej skladačke, ako o nejakej ďalšej tehličke, ktorá krásne zapadá do úžasného prosociálneho balíčka v rámci prosociálnej politiky bývalej alebo terajšej vládnej koalície, pretože ťažko vás nejako nazvať a ako vlastne aj týmto predkladaným návrhom zákona, alebo pozmeňujúcim návrhom zákona idete budovať najsociálnejší štát v Európskej únii, je také dosť úsmevné. Hneď na začiatku však musím povedať, že každý jeden zákon, ktorý je prosociálny a ktorý je prorodinný, vždy som podporil, vždy podporím a môže ho predkladať ktokoľvek v tomto pléne Národnej rady Slovenskej republiky, či už to bude poslanecký návrh zákona, alebo či to bude vládny návrh zákona. Čo bude prosociálne, čo bude prorodinné a čo bude na prospech spoločnosti, vždy bude podporené, nielen mnou, ale aj mojimi kolegami z hnutia REPUBLIKA. Zároveň treba si to rozmeniť troška na drobné a poukázať, že tento návrh zákona je tak troška populistický, je tak troška okopírovaný a, samozrejme, prihliadam aj na situáciu, že máme tu vyhlásený termín, predčasný termín parlamentných volieb, čiže každé jedno hnutie, každá jedna politická strana si tuná v pléne Národnej rady Slovenskej republiky bude prihrievať tú svoju politickú polievočku alebo zvyšovať nejaký politický potenciál. Ale tak poďme troška k meritu veci. Obedy zadarmo, tak ako sú nazývané alebo boli nazývané, musíme si to dať na misku váh, nie je to zadarmo, je to vždy zaplatené zo štátneho rozpočtu a vždy to stojí nejaký balík peňazí, ale tento balík peňazí, ak je použitý dobre, ak je použitý správne, tak môžme na ňom naozaj len zarobiť, pretože je to investícia do detí a nič lepšie ako investícia do detí a do mládeže sa nám vlastne v našej spoločnosti stať nemôže. V zariadenia školského stravovania sa určuje vždy jednotný stupeň finančného pásma pre všetky stupne stravníkov, to znamená, že aj prijatie týchto finančných pásiem, ktoré boli prijaté 1. 1. 2023, tomu nasvedčujú. To, že samosprávy boli troška vystresované alebo postavené do pozície, kedy musia obecné a mestské zastupiteľstvá naozaj veľmi rozumne zvážiť, do ktorého finančného pásma od jedna do päť sa zaradia ich školské stravovacie zariadenia, pretože tie rozdiely, aj keď sú v značnej časti minimálne, ale celkový súčet týchto obedov zadarmo pre prvý a pre druhý stupeň školského zariadenia bude značný. To znamená, pri prvom stupni je tam rozdiel od 4,90 až do 6,80. To znamená, že 32 až 48 euro bude podiel zložky na finančnom zabezpečení týchto obedov pre žiakov prvého stupňa základných škôl, pre žiakov druhých, druhého stupňa základných škôl je to od 5,35 až do 7,30. To znamená od 36 do 52 eur. Pre posledný ročník materskej školy, kde sa ešte zohľadňuje aj vlastne podiel na olovrante a desiatej, je to od 40 euro až do 58 euro, čiže nie zanedbateľná položka. Ak tu niektorí kolegovia predo mnou rozprávali vo svojich vystúpeniach, že je to značne finančne zaťažujúce opatrenie. Áno, 110 mil. eur je značne vysoká položka, ale povedzme si zase, čo je viac, 110 mil. eur investovaných rozumne alebo 300 mil. eur na bankovom odvode, ktorý ste ponechali bankám a ktorý nemohol byť súčasťou štátneho rozpočtu. Niektorí kolegovia tuná rozprávali, že nedostatočná kapacitná predprimárna výchova je rozdielom toho, že niektoré deti nemôžu byť umiestnené do zariadenia predškolskej alebo predprimárnej výchovy a vlastne tam sa mali hľadať nejaké finančné prostriedky a toto je podľa nich nejaká druhoradá téma, ktorá nemala by byť nejakým spôsobom vystrkovaná alebo prezentovaná ako niečo, čo je v danej situácii potrebné, práve naopak. To, že sa v roku 2022 a zároveň to pokračuje aj do roku 2023, zvyšovali ceny tovarov a služieb, zvyšovali sa ceny energií, tak školské stravovacie zariadenia naozaj boli vo veľmi nemilej situácii, pretože sa im zvýšil podiel aj na zložke finančnej, aj na zložke prevádzkovej. Takže tento zákon naozaj budem považovať za dobrý, pretože je na prospech veci a tieto argumenty, že treba šetriť tam, kde je to v danej situácii dobré, nebudem nikdy považovať za nejaké hodnotové veci, pretože naozaj je to len čistý populizmus. Modernizácia zariadení školského stravovania je vlastne to gro, ktoré sa vytvorilo tým prvým systémom opatrení, tým prvým zákonom o obedoch zadarmo a došlo tam k trom základným veciam. Došlo k modernizácii, došlo k zamestnanosti a došlo k tzv. potláčaniu sociálnych rozdielov. Pretože aj dieťa z málo podnetného sociálneho prostredia dokázalo bez problémov sedieť za jedným stolom so žiakom, ktorý je troška sociálne silnejší alebo jeho rodina pochádza z iného prostredia a z iných pomerov. Ženy poväčšine, ktoré boli dlhodobo na úrade práce, pre nízku kvalifikáciu alebo pre nízke vzdelanie nedokázali si nájsť v danom regióne, v danom meste, v danej obci príslušné zamestnanie zohľadňujúce ich vzdelanie alebo ich schopnosti, tak rekvalifikáciou jednoducho mohli nastúpiť ako pomocné sily do týchto školských zariadení. A týchto žien neboli desiatky, ale boli ich stovky. A základným rozdielom tým prvým bolo to, že jedálne, ktoré by sa nikdy nezmodernizovali, sa zmodernizovať mohli. Áno, pripúšťam, bol tam na začiatku taký prvotný šok, pretože to prestravovanie žiakov prvého a druhého stupňa na základných školách, kde bolo o 500 detí hore, to boli také malé vojenské manévre, ale kto chce hľadá spôsob, kto nechce hľadá dôvod. Tí, ktorí hľadali spôsob, by si postupne ten systém našli, a ten systém postupne vyprecizovali a funguje veľmi dobre a veľmi kvalitne teraz. To, že prvotný návrh zákona o obedoch zadarmo bol touto vládnou koalíciou zrušený, tak naozaj 450-tisíc detí, ktoré poberali obedy zadarmo, bolo o túto možnosť ukrátené. Zakomponované tam zostalo nejakých 150-tisíc detí, poberateľov dávok v hmotnej núdzi, týchto sa to týkalo aj naďalej. Čiže robiť rozdiely medzi dieťaťom a dieťaťom nepovažujem ani za správne, nepovažujem ani za rozumné a nepovažujem to ani za nejaký prospech pre samotné dieťa a pre samotnú spoločnosť. Čiže na záver už asi len toľko, tento návrh zákona, hoci je to pozmeňovák, prišiel rýchlo, prišiel v krátkosti, nemám ho ani ja dostatočne dobre naštudovaný, ale odkedy začala o ňom od deviatej od rána rozprava, tak myslím si, že ak vychytáme muchy, ktoré tam sú, ak prejde vôľa v rámci politického spektra tuná v pléne Národnej rady Slovenskej republiky, čo zatiaľ vyzerá, že bude, tak áno, niektorí sa môžu cítiť ukrátení, že im ten zákon bol ukradnutý, niektorí sa budú zase obhajovať, že nie, pretože tento návrh zákona je náš. Ja budem sa na to pozerať vždy z pragmatického hľadiska a bez nejakého populistického rečnenia, čo je na prospech detí vždy podporíme a čo už je nejaká politická hra alebo politikárčenie, to už si občania musia rozhodnúť a uvážiť sami. Takže ďakujem pekne.